title: Odluka Vijeća (EU) 2020/1698 od 12. listopada 2020. o stajalištu koje Europska unija treba zauzeti u okviru Bilateralnog nadzornog odbora iz Sporazuma između Sjedinjenih Američkih Država i Europske zajednice o suradnji u području reguliranja sigurnosti u civilnom zrakoplovstvu, u vezi s odlukom br. 0011 o donošenju Priloga 4. Sporazumu

text:
                  13.11.2020

                  HR

                  Službeni list Europske unije

                  L 381/20

         ODLUKA VIJEĆA (EU) 2020/1698
         od 12. listopada 2020.
         o stajalištu koje Europska unija treba zauzeti u okviru Bilateralnog nadzornog odbora iz Sporazuma između Sjedinjenih Američkih Država i Europske zajednice o suradnji u području reguliranja sigurnosti u civilnom zrakoplovstvu, u vezi s odlukom br. 0011 o donošenju Priloga 4. Sporazumu
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 100. stavak 2. u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Sporazum između Sjedinjenih Američkih Država i Europske zajednice o suradnji u području reguliranja sigurnosti u civilnom zrakoplovstvu (1) („Sporazum”) odobren je u ime Unije Odlukom Vijeća (EU) 2011/719/EU (2) i stupio je na snagu 1. svibnja 2011.

                     (2)

                     Jedan je od glavnih ciljeva Sporazuma poboljšati dugotrajnu suradnju između Europe i Sjedinjenih Američkih Država kako bi se zajamčila visoka razina sigurnosti u civilnom zrakoplovstvu na globalnoj razini te smanjila gospodarska opterećenja za zrakoplovnu industriju i operatore koja nastaju zbog suvišnog regulatornog nadzora.

                     (3)

                     Izmjenom 1. (3) Sporazuma proširuje se područje primjene članka 2.B Sporazuma kako bi se obuhvatili, među ostalim, licenciranje i osposobljavanje osoblja te se privremeno primjenjuje od 13. prosinca 2017. u skladu s člankom 3. Odluke Vijeća (EU) 2018/61 (4).

                     (4)

                     Člankom 5. Sporazuma, kako je izmijenjen, predviđa se izrada novih priloga Sporazumu o pitanjima obuhvaćenima njegovim područjem primjene.

                     (5)

                     Oba tehnička predstavnika smislu članka 1.F Sporazuma, odnosno Agencija Europske unije za sigurnost zračnog prometa (EASA) za Europsku uniju (EU) i Savezna uprava za zrakoplovstvo (FAA) za Sjedinjene Američke Države (SAD), predložila su Bilateralnom nadzornom odboru da donese odluku o izradi novog Priloga 4. Sporazumu kako bi se obuhvatilo uzajamno priznavanje nalaza o sukladnosti i dokumentacije za uređaje za osposobljavanje koji simuliraju let („FSTD”).

                     (6)

                     Izradom novog priloga omogućit će se uštede obama tehničkim predstavnicima i istodobno smanjiti troškovi za industriju (operatore uređaja za osposobljavanje koji simuliraju let) te će na taj način zračni prijevoznici ostvariti koristi od povećanog pristupa uređajima za osposobljavanje koji simuliraju let za svoje pilote.

                     (7)

                     Člankom 19.C Sporazuma predviđa se da novi prilozi stupe na snagu nakon odluke Bilateralnog nadzornog odbora osnovanog na temelju njegova članka 3.

                     (8)

                     Primjereno je utvrditi stajalište koje treba zauzeti u ime Unije u okviru Bilateralnog nadzornog odbora u skladu s člankom 4. stavkom 3. Odluke 2011/719/EU, u vezi s Odlukom br. 0011 Bilateralnog nadzornog odbora o donošenju Priloga 4. o uređajima za osposobljavanje koji simuliraju let Sporazumu, u skladu s njegovim člancima 3.C.7. i 19.C.

                     (9)

                     Stajalište Unije u okviru Bilateralnog nadzornog odbora trebalo bi se stoga temeljiti na nacrtu odluke br. 0011 Bilateralnog nadzornog odbora i zajedničkoj izjavi, koji su priloženi ovoj Odluci,

               DONIJELO JE OVU ODLUKU:

            Članak 1.
            Stajalište koje treba zauzeti u ime Europske unije u okviru Bilateralnog nadzornog odbora, na temelju članaka 3. i 19. Sporazuma između Sjedinjenih Američkih Država i Europske zajednice o suradnji u području reguliranja sigurnosti u civilnom zrakoplovstvu („Sporazum”), u vezi s donošenjem odluke Bilateralnog nadzornog odbora o donošenju Priloga 4. Sporazumu, temelji se na nacrtu odluke br. 0011 Bilateralnog nadzornog odbora i zajedničkoj izjavi, koji su priloženi ovoj Odluci. (5)

            Članak 2.
            Nakon donošenja odluka Bilateralnog nadzornog odbora objavljuje se u Službenom listu Europske unije.

            Članak 3.
            Ova Odluka stupa na snagu na dan donošenja.

            Sastavljeno u Luxembourgu 12. listopada 2020.

                  Za Vijeće

                  Predsjednik

               J. BORRELL FONTELLES

            (1)  SL L 291, 9.11.2011., str. 3.

            (2)  Odluka Vijeća 2011/719/EU od 7. ožujka 2011. o sklapanju Sporazuma između Sjedinjenih Američkih Država i Europske zajednice o suradnji u području reguliranja sigurnosti u civilnom zrakoplovstvu (SL L 291, 9.11.2011., str. 1.).

            (3)  SL L 11, 16.1.2018., str. 3.

            (4)  Odluka Vijeća (EU) 2018/61 od 21. ožujka 2017. o potpisivanju, u ime Europske unije, i privremenoj primjeni izmjene Sporazuma između Sjedinjenih Američkih Država i Europske zajednice o suradnji u području reguliranja sigurnosti u civilnom zrakoplovstvu (SL L 11, 16.1.2018., str. 1.).

            (5)  Vidjeti dokument ST 11009/19 na http://register.consilium.europa.eu.


title: Odluka Vijeća (ZVSP) 2020/1699 od 12. studenoga 2020. o izmjeni Odluke 2010/413/ZVSP o mjerama ograničavanja protiv Irana

text:
                  13.11.2020

                  HR

                  Službeni list Europske unije

                  L 381/22

         ODLUKA VIJEĆA (ZVSP) 2020/1699
         od 12. studenoga 2020.
         o izmjeni Odluke 2010/413/ZVSP o mjerama ograničavanja protiv Irana
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 26. srpnja 2010. donijelo Odluku 2010/413/ZVSP (1).

                     (2)

                     Vijeće je 18. lipnja 2020. donijelo Odluku (ZVSP) 2020/849 (2).

                     (3)

                     Slijedom presude Općeg suda u predmetu T-490/18 (3), s popisa osoba i subjekata koji podliježu mjerama ograničavanja iz Priloga II. Odluci 2010/413/ZVSP trebalo bi ukloniti Neda Industrial Group.

                     (4)

                     Prilog II. Odluci 2010/413/ZVSP trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Prilog II. Odluci 2010/413/ZVSP mijenja se u skladu s Prilogom ovoj Odluci.

            Članak 2.
            Ova Odluka stupa na snagu sljedećeg dana od dana objave u Službenom listu Europske unije.

            Sastavljeno u Bruxellesu 12. studenoga 2020.

                  Za Vijeće

                  Predsjednik

               M. ROTH

            (1)  Odluka Vijeća 2010/413/ZVSP od 26. srpnja 2010. o mjerama ograničavanja protiv Irana i stavljanju izvan snage Zajedničkog stajališta 2007/140/ZVSP (SL L 195, 27.7.2010., str. 39.).

            (2)  Odluka Vijeća (ZVSP) 2020/849 od 18. lipnja 2020. o izmjeni Odluke 2010/413/ZVSP o mjerama ograničavanja protiv Irana (SL L 196., 19.6.2020., str. 8.).

            (3)  Presuda Općeg suda od 8. srpnja 2020., Neda Industrial Group/Vijeće Europske unije, T-490/18, ECLI:EU:T:2020:318.

            PRILOG
            U Odluci 2010/413/ZVSP, Prilogu II. dijelu I. odjeljku B (Subjekti), briše se sljedeći unos:

                        „47.

                        Neda Industrial Group”.


title: Odluka Vijeća (ZVSP) 2020/1700 od 12. studenoga 2020. o izmjeni Odluke (ZVSP) 2017/2074 o mjerama ograničavanja s obzirom na stanje u Venezueli

text:
                  13.11.2020

                  HR

                  Službeni list Europske unije

                  L 381/24

         ODLUKA VIJEĆA (ZVSP) 2020/1700
         od 12. studenoga 2020.
         o izmjeni Odluke (ZVSP) 2017/2074 o mjerama ograničavanja s obzirom na stanje u Venezueli
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 13. studenoga 2017. donijelo Odluku (ZVSP) 2017/2074 (1) o mjerama ograničavanja s obzirom na stanje u Venezueli.

                     (2)

                     Vijeće je 11. studenoga 2019., uzimajući u obzir aktualnu političku, gospodarsku, socijalnu i humanitarnu krizu u Venezueli i trajna djelovanja kojima se ugrožavaju demokracija, vladavina prava i poštovanje ljudskih prava, donijelo Odluku (ZVSP) 2019/1893 (2) kojom su postojeće mjere ograničavanja produljene do 14. studenoga 2020., uključujući sva uvrštenja na popis.

                     (3)

                     Visoki predstavnik Unije za vanjske poslove i sigurnosnu politiku („Visoki predstavnik”) dao je 21. prosinca 2019. izjavu u ime Unije u kojoj se navodi da je odluka Vrhovnog suda Venezuele i nepriznate ustavotvorne skupštine kojom je četirima članovima Nacionalne skupštine oduzet njihov ustavom zajamčeni parlamentarni imunitet bila teško kršenje ustavnih odredaba, vladavine prava i demokratskog načela diobe vlasti. U toj izjavi je jasno navedeno da će Unija i dalje pratiti stanje te je naznačena spremnost Unije na upotrebu raspoloživih instrumenata za promicanje demokracije, vladavine prava i ljudskih prava, a to uključuje ciljane mjere kojima se ne nanosi šteta venezuelskom narodu.

                     (4)

                     Visoki predstavnik dao je 9. siječnja 2020. izjavu u ime Unije u kojoj se navodi da su nedavna djela protiv Nacionalne skupštine – jedinog demokratski izabranog tijela u Venezueli – i mnogih njezinih članova, među ostalim predsjednika Nacionalne skupštine, dodatno pogoršala krizu u Venezueli i da su pokušaji nasilne blokade legitimnog izbornog postupka za Upravno vijeće Nacionalne skupštine 5. siječnja 2020. te primjena sile protiv njezina predsjednika i nekoliko zakonodavaca kako bi im se onemogućio pristup Nacionalnoj skupštini bili potpuno neprihvatljivi. U toj je izjavi također navedeno da glasovanje koje je dovelo do takozvanog izbora Luisa Parre nije bilo legitimno jer se pri njemu nisu poštovali ni pravni postupci ni demokratska ustavna načela te da članovi Nacionalne skupštine moraju moći izvršavati svoj parlamentarni mandat dobiven od venezuelskog naroda bez ikakva zastrašivanja ili odmazde. Štoviše, s obzirom na ta ozbiljna djela i odluke kojima se ugrožavaju demokracija, vladavina prava i ljudska prava, u toj je izjavi istaknuta predanost Unije tome da započne s radom na primjeni ciljanih mjera protiv pojedinaca uključenih u kršenje tih načela i prava.

                     (5)

                     Visoki predstavnik dao je 4. lipnja 2020. izjavu u ime Unije o najnovijim događajima u Venezueli, među ostalim o odluci Vrhovnog suda Venezuele od 26. svibnja 2020. o službenoj potvrdi Luisa Parre kao predsjednika Nacionalne skupštine. U toj izjavi istaknuto je da Unija smatra da glasovanje koje je dovelo do takozvanog izbora Luisa Parre nije bilo legitimno jer se pri njemu nisu poštovali ni pravni postupak ni demokratska ustavna načela. U njoj je također navedeno da su najnovija zbivanja dodatno produbila dugotrajnu institucijsku i političku krizu u Venezueli te otežala demokratska i ustavna djelovanja u toj zemlji. U toj je izjavi ponovno istaknuto stajalište Unije da se održiv izlaz iz krize u Venezueli može postići samo istinskim i uključivim političkim procesom te je istaknuto da Unija odbacuje sve vrste nasilja, uključujući svaku vojnu ili nasilnu intervenciju u zemlji. U tom je kontekstu Unija primijetila da je nedavni sporazum između nacionalnih aktera o humanitarnoj pomoći pozitivan korak te je naglasila potrebu da sve strane surađuju i konstruktivno rade na ublažavanju strahovite patnje venezuelskog naroda koja se dodatno pogoršava uslijed pandemije bolesti COVID-19.

                     (6)

                     Visoki predstavnik dao je 16. lipnja 2020. izjavu u ime Unije u kojoj je istaknuto da su slobodni i pošteni parlamentarni i predsjednički izbori kojima se poštuju međunarodni standardi ključni za prevladavanje krize u Venezueli te da su neovisno i uravnoteženo izborno povjerenstvo (CNE) te jednaki uvjeti kojima se omogućuje sudjelovanje političkih stranaka i kandidata temelj vjerodostojnog izbornog postupka. Osim toga, EU je pozvala vladu i oporbu da započnu smislene i uključive pregovore o uspostavi CNE-a i ukidanju zabrana za oporbene stranke.

                     (7)

                     S obzirom na i dalje teško stanje u Venezueli, Vijeće je 29. lipnja 2020. donijelo Odluku (ZVSP) 2020/898 (3) kojom je jedanaest osoba podvrgnuto mjerama ograničavanja.

                     (8)

                     U tom kontekstu, u skladu s člankom 13. Odluke (ZVSP) 2017/2074, Vijeće je preispitalo postojeće mjere ograničavanja i zaključilo da bi mjere ograničavanja, uključujući sva uvrštenja na popis, trebalo produljiti do 14. studenoga 2021. Te mjere ne utječu na opće stanovništvo i mogu se povući s obzirom na napredak u ponovnoj uspostavi demokracije, vladavine prava i poštovanja ljudskih prava u Venezueli.

                     (9)

                     Pojedinačna uvrštenja na popis navedena u Prilogu I. Odluci (ZVSP) 2017/2074 preispitana su te bi obrazloženja za četrnaest osoba trebalo ažurirati, a prezimena svih osoba uvrštenih na popis trebalo bi pisati velikim slovima.

                     (10)

                     Odluku (ZVSP) 2017/2074 trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Odluka (ZVSP) 2017/2074 mijenja se kako slijedi:

                        1.

                        članak 13. prvi stavak zamjenjuje se sljedećim:
                        „Ova Odluka primjenjuje se do 14. studenoga 2021.”;

                        2.

                        Prilog I. mijenja se u skladu s Prilogom ovoj Odluci.

            Članak 2.
            Ova Odluka stupa na snagu na dan objave u Službenom listu Europske unije.

            Sastavljeno u Bruxellesu 12. studenoga 2020.

                  Za Vijeće

                  Predsjednik

               M. ROTH

            (1)  Odluka Vijeća (ZVSP) 2017/2074 od 13. studenoga 2017. o mjerama ograničavanja s obzirom na stanje u Venezueli (SL L 295, 14.11.2017., str. 60.).

            (2)  Odluka Vijeća (ZVSP) 2019/1893 od 11. studenoga 2019. o izmjeni Odluke (ZVSP) 2017/2074 o mjerama ograničavanja s obzirom na stanje u Venezueli (SL L 291, 12.11.2019., str. 42.).

            (3)  Odluka Vijeća (ZVSP) 2020/898 od 29. lipnja 2020. o izmjeni Odluke (ZVSP) 2017/2074 o mjerama ograničavanja s obzirom na stanje u Venezueli (SL L 205I, 29.6.2020., str. 6.).

            PRILOG
            Prilog I. Odluci (ZVSP) 2017/2074 zamjenjuje se sljedećim:

                     „PRILOG I.

                        Popis fizičkih i pravnih osoba, subjekata i tijela iz članka 6. stavka 1. i članka 7. stavka 1.

                                 Ime

                                 Podaci za utvrđivanje identiteta

                                 Obrazloženje

                                 Datum uvrštenja

                                 1.

                                 Néstor Luis REVEROL TORRES

                                 Datum rođenja: 28. listopada 1964.
                                 Spol: muški

                                 Ministar unutarnjih poslova, pravosuđa i mira od 2016. Također imenovan potpredsjednikom za javne radove i usluge te izvršnim tajnikom Glavnog stožera za električnu energiju u travnju 2019. Bivši glavni zapovjednik Bolivarijanske nacionalne garde. U kolovozu 2020. promaknut je u vrhovnog zapovjednika Bolivarijanske nacionalne garde. Odgovoran za teška kršenja ljudskih prava, uključujući mučenje (političkih) zatvorenika, i represiju demokratske oporbe u Venezueli, uključujući zabranu i represiju političkih prosvjeda, koju su provele sigurnosne snage pod njegovim zapovjedništvom.

                                 22.1.2018.

                                 2.

                                 Gustavo Enrique GONZÁLEZ LÓPEZ

                                 Datum rođenja: 2. studenoga 1960.
                                 Spol: muški

                                 Ponovno imenovan načelnikom Bolivarijanske nacionalne obavještajne službe (SEBIN) 30. travnja 2019. Prethodno savjetnik Ureda predsjednika za sigurnost i obavještajna pitanja od 8. siječnja 2019. do 30. travnja 2019. te načelnik SEBIN-a do listopada 2018. Kao načelnik SEBIN-a, odgovoran je za teška kršenja ljudskih prava (uključujući proizvoljno pritvaranje, neljudsko i ponižavajuće postupanje te mučenje) te represiju civilnog društva i demokratske oporbe u Venezueli.

                                 22.1.2018.

                                 3.

                                 Tibisay LUCENA RAMÍREZ

                                 Datum rođenja: 26. travnja 1959.
                                 Spol: ženski

                                 Predsjednica Državnog izbornog povjerenstva (Consejo Nacional Electoral ili CNE) od travnja 2006. do lipnja 2020. Svojim djelovanjem i politikama ugrožavala je demokraciju i vladavinu prava u Venezueli, među ostalim time što nije osigurala da CNE ostane nepristrana i neovisna institucija u skladu s Ustavom Venezuele, čime su olakšani uspostava Ustavotvorne skupštine i ponovni izbor Nicolása Madura u svibnju 2018. na predsjedničkim izborima koji nisu bili ni slobodni ni pravedni.

                                 22.1.2018.

                                 4.

                                 Antonio José BENAVIDES TORRES

                                 Datum rođenja: 13. lipnja 1961.
                                 Spol: muški

                                 Predsjednik vlade Okruga glavnog grada (Distrito Capital) do siječnja 2018. Glavni zapovjednik Bolivarijanske nacionalne garde do 21. lipnja 2017. Sudjelovao je u represiji civilnog društva i demokratske oporbe u Venezueli te je odgovoran za teška kršenja ljudskih prava koja je pod njegovim zapovjedništvom počinila Bolivarijanska nacionalna garda. Kao glavni zapovjednik Bolivarijanske nacionalne garde svojim djelovanjem i politikama, među ostalim vodećom ulogom Bolivarijanske nacionalne garde u policijskom nadzoru civilnih prosvjeda te javnim zalaganjem za jurisdikciju vojnih sudova nad civilima, ugrožavao je vladavinu prava u Venezueli.

                                 22.1.2018.

                                 5.

                                 Maikel José MORENO PÉREZ

                                 Datum rođenja: 12. prosinca 1965.
                                 Spol: muški

                                 Predsjednik i bivši potpredsjednik Vrhovnog suda Venezuele (Tribunal Supremo de Justicia). Tijekom obavljanja tih dužnosti podupirao je i omogućavao djelovanja i politike vlade kojima se ugrožavala demokracija i vladavina prava u Venezueli te je odgovoran za djelovanja i izjave kojima je oduzeta ovlast Nacionalnoj skupštini, među ostalim imenovanje Državnog izbornog povjerenstva (CNE) u lipnju 2020. te suspenziju i zamjenu odborâ vodstva triju oporbenih stranaka u lipnju i srpnju 2020.

                                 22.1.2018.

                                 6.

                                 Tarek William SAAB HALABI

                                 Datum rođenja: 10. rujna 1963.
                                 Mjesto rođenja: El Tigre, savezna država Anzoátegui, Venezuela
                                 Spol: muški

                                 Državni odvjetnik Venezuele kojeg je imenovala Ustavotvorna skupština. Na toj dužnosti, kao i tijekom obnašanja prethodnih dužnosti ombudsmana i predsjednika Republikanskog vijeća za moral, ugrožavao je demokraciju i vladavinu prava u Venezueli javnim podupiranjem djelovanja protiv protivnika vlade Venezuele i oduzimanja nadležnosti Nacionalnoj skupštini.

                                 22.1.2018.

                                 7.

                                 Diosdado CABELLO RONDÓN

                                 Datum rođenja: 15. travnja 1963.
                                 Spol: muški

                                 Predsjednik Ustavotvorne skupštine i prvi potpredsjednik Ujedinjene socijalističke stranke Venezuele (PSUV). Sudjelovao je u ugrožavanju demokracije i vladavine prava u Venezueli, među ostalim upotrebom medija za prijetnje političkoj oporbi, drugim medijima i civilnom društvu te za javne napade na njih.

                                 22.1.2018.

                                 8.

                                 Tareck Zaidan EL-AISSAMI MADDAH

                                 Datum rođenja: 12. studenog 1974.
                                 Spol: muški

                                 Potpredsjednik za gospodarstvo i ministar vlasti naroda za naftu, kao i za nacionalnu industriju i proizvodnju. Kao bivši potpredsjednik Venezuele El-Aissami je nadzirao upravu Bolivarijanske nacionalne obavještajne službe (SEBIN) i odgovoran je za teška kršenja ljudskih prava koja je navedena organizacija počinila, uključujući proizvoljna pritvaranja, politički motivirane istrage, neljudsko i ponižavajuće postupanje te mučenje. Također je odgovoran za podupiranje i provedbu politika i aktivnosti kojima se ugrožavaju demokracija i vladavina prava, uključujući zabranu javnih prosvjeda, te je bio na čelu „zapovjedništva protiv državnog udara” predsjednika Madura čije je djelovanje bilo usmjereno protiv civilnog društva i demokratske oporbe.

                                 25.6.2018.

                                 9.

                                 Sergio José RIVERO MARCANO

                                 Datum rođenja: 8. studenog 1964.
                                 Spol: muški

                                 Glavni inspektor Bolivarijanskih nacionalnih oružanih snaga (FANB). Glavni zapovjednik Bolivarijanske nacionalne garde do 16. siječnja 2018. Sudjelovao u represiji nad civilnim društvom i demokratskom oporbom u Venezueli i odgovoran za teška kršenja ljudskih prava koja je Bolivarijanska nacionalna garda počinila pod njegovim zapovjedništvom, uključujući prekomjernu upotrebu sile te proizvoljno pritvaranje i zlostavljanje članova oporbe i civilnog društva. Njegovim djelovanjem i politikama u ulozi glavnog zapovjednika Bolivarijanske nacionalne garde, među ostalim napadima Bolivarijanske nacionalne garde na članove demokratski izabrane Nacionalne skupštine i zastrašivanjem novinara koji su izvještavali o namještenim izborima za nezakonitu Ustavotvornu skupštinu, ugrožena je demokracija i vladavina prava u Venezueli.

                                 25.6.2018.

                                 10.

                                 Jesús Rafael SUÁREZ CHOURIO

                                 Datum rođenja: 19. srpnja 1962.
                                 Spol: muški

                                 Vrhovni zapovjednik venezuelske Bolivarijanske nacionalne vojske. Bivši šef glavnog stožera vrhovnog zapovjednika, bivši glavni zapovjednik venezuelske Bolivarijanske nacionalne vojske i bivši zapovjednik Regije sveobuhvatne obrane središnje zone Venezuele (REDI Central). Odgovoran za teška kršenja ljudskih prava koja su počinile snage pod njegovim zapovjedništvom dok je obnašao dužnost glavnog zapovjednika venezuelske Bolivarijanske nacionalne vojske, uključujući upotrebu prekomjerne sile i zlostavljanje pritvorenika. Usmjerio je djelovanje na demokratsku oporbu i podupirao upotrebu vojnih sudova za suđenje civilnim prosvjednicima.

                                 25.6.2018.

                                 11.

                                 Iván HERNÁNDEZ DALA

                                 Datum rođenja: 18. svibnja 1966.
                                 Spol: muški

                                 Načelnik Glavne uprave vojne protuobavještajne službe (DGCIM) od siječnja 2014. i glavni zapovjednik predsjedničke garde od rujna 2015. Kao načelnik DGCIM-a Iván Hernández Dala odgovoran je za teška kršenja ljudskih prava te represiju nad civilnim društvom i demokratskom oporbom koje su članovi DGCIM-a počinili pod njegovim zapovjedništvom, uključujući upotrebu prekomjerne sile i zlostavljanje pritvorenika.

                                 25.6.2018.

                                 12.

                                 Delcy Eloina RODRÍGUEZ GÓMEZ

                                 Datum rođenja: 18. svibnja 1969.
                                 Spol: ženski

                                 Potpredsjednica Venezuele, bivša predsjednica nezakonite Ustavotvorne skupštine i bivša članica Predsjedničke komisije za nezakonitu Nacionalnu ustavotvornu skupštinu. Njezinim djelovanjem u Predsjedničkoj komisiji i zatim na mjestu predsjednice nezakonite Ustavotvorne skupštine ugrožene su demokracija i vladavina prava u Venezueli, među ostalim prisvajanjem ovlasti Nacionalne skupštine i upotrebom tih ovlasti s ciljem napada na oporbu i sprječavanja njezina sudjelovanja u političkom procesu.

                                 25.6.2018.

                                 13.

                                 Elías José JAUA MILANO

                                 Datum rođenja: 16. prosinca 1969.
                                 Spol: muški

                                 Bivši ministar vlasti naroda za obrazovanje. Bivši predsjednik Predsjedničke komisije za nezakonitu Nacionalnu ustavotvornu skupštinu. Odgovoran za ugrožavanje demokracije i vladavine prava u Venezueli obnašanjem vodeće uloge u uspostavi nezakonite Ustavotvorne skupštine.

                                 25.6.2018.

                                 14.

                                 Sandra OBLITAS RUZZA

                                 Datum rođenja: 7. lipnja 1969.
                                 Spol: ženski

                                 Rektorica sveučilišta Universidad Bolivariana de Venezuela. Bivša potpredsjednica Državnog izbornog povjerenstva (CNE) i bivša predsjednica Komisije za izborni i civilni registar. Odgovorna za aktivnosti CNE-a kojima je ugrožena demokracija u Venezueli, uključujući omogućavanje uspostave nezakonite Ustavotvorne skupštine i manipulaciju izbornog procesa.

                                 25.6.2018.

                                 15.

                                 Freddy Alirio BERNAL ROSALES

                                 Datum rođenja: 16. lipnja 1962.
                                 Mjesto rođenja: San Cristóbal, savezna država Táchira, Venezuela
                                 Spol: muški

                                 Voditelj Nacionalnog kontrolnog centra Odbora za lokalnu opskrbu i proizvodnju (CLAP) i protektor savezne države Táchire. Ujedno i glavni povjerenik Bolivarijanske nacionalne obavještajne službe (SEBIN). Kao voditelj CLAP-a i protektor savezne države Táchire može pozvati posebne snage (FAES) i može utjecati na imenovanje sudaca i tužitelja. Odgovoran za ugrožavanje demokracije manipuliranjem distribucije u okviru programa CLAP-a među glasačima. Usto je, kao glavni povjerenik SEBIN-a, odgovoran za djelovanje SEBIN-a u okviru kojega je došlo do teških kršenja ljudskih prava poput proizvoljnog pritvaranja.

                                 25.6.2018.

                                 16.

                                 Katherine Nayarith HARRINGTON PADRÓN

                                 Datum rođenja: 5. prosinca 1971.
                                 Spol: ženski

                                 Zamjenica državnog tužitelja (također se prevodi kao zamjenica državnog odvjetnika) od srpnja 2017. do listopada 2018. Zamjenicom državnog tužitelja imenovao ju je Vrhovni sud, a ne Nacionalna skupština, čime je prekršen Ustav. Odgovorna za ugrožavanje demokracije i vladavine prava u Venezueli, među ostalim pokretanjem politički motiviranih progona i neprovođenjem istraga u vezi s optužbama da je Madurov režim počinio kršenja ljudskih prava.

                                 25.6.2018.

                                 17.

                                 Socorro Elizabeth HERNÁNDEZ HERNÁNDEZ

                                 Datum rođenja: 11. ožujka 1952.
                                 Spol: ženski

                                 Članica (rektorica) Državnog izbornog povjerenstva (CNE) do 12. lipnja 2020. te članica Nacionalnog izbornog povjerenstva (JNE). Odgovorna za aktivnosti CNE-a kojima se ugrožava demokracija u Venezueli, uključujući omogućavanje uspostave nezakonite Ustavotvorne skupštine i manipulaciju izbornog procesa u vezi s otkazanim izborima za razrješenje predsjednika 2016., odgodu guvernerskih izbora 2016. i premještanje biračkih mjesta u vrlo kratkom roku prije guvernerskih izbora 2017.

                                 25.6.2018.

                                 18.

                                 Xavier Antonio MORENO REYES

                                 Spol: muški

                                 Glavni tajnik Državnog izbornog povjerenstva (CNE) od 2009. do lipnja 2020. Na toj dužnosti odgovoran za odobravanje odluka CNE-a kojima je ugrožena demokracija u Venezueli, uključujući omogućavanje uspostave nezakonite Ustavotvorne skupštine i manipulaciju izbornog procesa.

                                 25.6.2018.

                                 19.

                                 Néstor Neptali BLANCO HURTADO

                                 Datum rođenja: 26. rujna 1982.
                                 Broj osobne iskaznice: V‐15222057
                                 Spol: muški

                                 Bojnik u Bolivarijanskoj nacionalnoj gardi (GNB), djelovao zajedno sa službenicima u Glavnoj upravi vojne protuobavještajne službe (Dirección General de Contrainteligencia Militar (DGCIM)) najkasnije od prosinca 2017. Odgovoran za teška kršenja ljudskih prava, uključujući mučenje, upotrebu prekomjerne sile i zlostavljanje pritvorenika u objektima DGCIM-a.

                                 27.9.2019.

                                 20.

                                 Rafael Ramón BLANCO MARRERO

                                 Datum rođenja: 28. veljače 1968.
                                 Broj osobne iskaznice: V-6250588
                                 Spol: muški

                                 Zamjenik direktora Glavne uprave vojne protuobavještajne službe (Dirección General de Contrainteligencia Militar (DGCIM)) najkasnije od prosinca 2018. i general zbora venezuelske Bolivarijanske nacionalne vojske od 5. srpnja 2019. Odgovoran za teška kršenja ljudskih prava, uključujući mučenje, upotrebu prekomjerne sile i zlostavljanje pritvorenika u objektima DGCIM-a koja su pod njegovim zapovjedništvom počinili službenici DGCIM-a. Povezan sa smrću kapetana Acoste.

                                 27.9.2019.

                                 21.

                                 Carlos Alberto CALDERÓN CHIRINOS

                                 Broj osobne iskaznice: V‐10352300
                                 Spol: muški

                                 Visoki dužnosnik (nazivan povjerenikom, direktorom i glavnim direktorom) u Bolivarijanskoj nacionalnoj obavještajnoj službi (SEBIN). Odgovoran za teška kršenja ljudskih prava, uključujući mučenje, upotrebu prekomjerne sile i zlostavljanje pritvorenika u objektima SEBIN-a. Osobito je sudjelovao u mučenjima te okrutnom, neljudskom i ponižavajućem postupanju prema pritvorenicima u El Helicoideu, SEBIN-ovu zatvoru, te bio odgovoran za ta djela.

                                 27.9.2019.

                                 22.

                                 Alexis Enrique ESCALONA MARRERO

                                 Datum rođenja: 12. listopada 1962.
                                 Spol: muški

                                 Vršitelj dužnosti voditelja Nacionalnog ureda za suzbijanje organiziranog kriminala i financiranja terorizma (ONDOFT) od siječnja 2018. do svibnja 2019. Nacionalni zapovjednik Nacionalnog zapovjedništva za suzbijanje iznuda i otmica (Comando Nacional Antiextorsión y Secuestro (CONAS)) između 2014. i 2017. Odgovoran za teška kršenja ljudskih prava, uključujući mučenje, upotrebu prekomjerne sile i zlostavljanje pritvorenika koja su pod njegovim zapovjedništvom počinili članovi CONAS-a. Također odgovoran za represiju civilnog društva koju su pod njegovim zapovjedništvom proveli članovi CONAS-a.

                                 27.9.2019.

                                 23.

                                 Rafael Antonio FRANCO QUINTERO

                                 Datum rođenja: 14. listopada 1973.
                                 Broj osobne iskaznice: V-11311672
                                 Spol: muški

                                 Agent u Bolivarijanskoj nacionalnoj obavještajnoj službi (SEBIN). Voditelj službe za sigurnost u međunarodnoj zračnoj luci Maiquetía. Voditelj istraga Glavne uprave vojne protuobavještajne službe (Dirección General de Contrainteligencia Militar (DGCIM)) najmanje između 2017. i prosinca 2018. Odgovoran za teška kršenja ljudskih prava, uključujući mučenje, upotrebu prekomjerne sile i zlostavljanje pritvorenika u objektima DGCIMA-a koja su pod njegovim zapovjedništvom počinili članovi DGCIMA-a. Također odgovoran za represiju civilnog društva i demokratske oporbe koju su pod njegovim zapovjedništvom proveli članovi DGCIM-a. Povezan sa smrću kapetana Acoste.

                                 27.9.2019.

                                 24.

                                 Alexander Enrique GRANKO ARTEAGA

                                 Datum rođenja: 25. ožujka 1981.
                                 Broj osobne iskaznice: V-14970215
                                 Spol: muški

                                 Voditelj (direktor) odjela za posebne poslove (DAE) Glavne uprave vojne protuobavještajne službe (Dirección General de Contrainteligencia Militar (DGCIM)). Promaknut u čin potpukovnika Bolivarijanske nacionalne garde 1. srpnja 2020. Odgovoran za teška kršenja ljudskih prava, uključujući mučenje, upotrebu prekomjerne sile koja je uzrokovala smrt i ozljede te zlostavljanje pritvorenika u objektima DGCIMA-a koja su počinili on i službenici pod njegovim zapovjedništvom. Također odgovoran za represiju civilnog društva koju su pod njegovim zapovjedništvom proveli članovi DGCIM-a te je izravno sudjelovao u toj represiji. Povezan sa smrću kapetana Acoste.

                                 27.9.2019.

                                 25.

                                 Hannover Esteban GUERRERO MIJARES

                                 Datum rođenja: 14. siječnja 1971.
                                 Spol: muški

                                 Voditelj istraga u Glavnoj upravi vojne protuobavještajne službe (Dirección General de Contrainteligencia Militar (DGCIM)) najmanje između travnja 2019. i kolovoza 2019. Kao voditelj istraga nadzirao je objekt DGCIM-a u Boleiti. Odgovoran za teška kršenja ljudskih prava, uključujući mučenje, upotrebu prekomjerne sile i zlostavljanje pritvorenika koja su počinili on i službenici pod njegovim zapovjedništvom, osobito u Boleiti. Povezan sa smrću kapetana Acoste.

                                 27.9.2019.

                                 26.

                                 José Adelino ORNELAS FERREIRA
                                 Drugo ime: José Adelino ORNELLA FERREIRA/José Adelino ORNELLAS FERREIRA

                                 Datum rođenja: 14. prosinca 1964.
                                 Mjesto rođenja: Caracas, Distrito Capital, Venezuela
                                 Broj osobne iskaznice: V-7087964
                                 Spol: muški

                                 Glavni tajnik Nacionalnog vijeća za obranu od 26. srpnja 2019. i šef glavnog stožera vrhovnog zapovjednika od rujna 2020. Bivši zapovjednik Strateške regije integralne obrane nacionalnog glavnog grada (REDI Capital), bivši načelnik stožera i bivši zamjenik zapovjednika operativnog i strateškog zapovjedništva Bolivarijanskih nacionalnih oružanih snaga Venezuele (CEOFANB). Tijekom obavljanja tih dužnosti podupirao je i omogućavao djelovanja i politike vlade Venezuele kojima su se ugrožavali demokracija i vladavina prava u Venezueli. Odgovoran za teška kršenja ljudskih prava i represiju nad civilnim društvom i demokratskom oporbom u Venezueli, uključujući ometanje pružanja humanitarne pomoći i upotrebu prekomjerne sile, koje su pod njegovim zapovjedništvom počinili službenici Bolivarijanskih oružanih snaga (FANB) i podređene snage, uključujući Stratešku regiju integralne obrane (REDI), Operativnu zonu integralne obrane (ZODI) i Bolivarijansku nacionalnu gardu.

                                 29.6.2020.

                                 27.

                                 Gladys del Valle REQUENA

                                 Datum rođenja: 9. studenog 1952.
                                 Mjesto rođenja: Puerto Santo, Sucre, Venezuela
                                 Broj osobne iskaznice: V-4114842
                                 Spol: ženski

                                 Članica, a od 26. listopada 2018. druga potpredsjednica nepriznate Nacionalne ustavotvorne skupštine (ANC). U svojoj vodećoj ulozi u nepriznatom ANC-u ugrožavala je demokraciju i vladavinu prava u Venezueli, među ostalim potpisivanjem dekreta kojim je oduzet parlamentarni imunitet predsjedniku Nacionalne skupštine Venezuele Juanu Guaidóu.

                                 29.6.2020.

                                 28.

                                 Tania Valentina DÍAZ GONZÁLEZ

                                 Datum rođenja: 18. lipnja 1963.
                                 Mjesto rođenja: Caracas, Distrito Capital, Venezuela
                                 Broj osobne iskaznice: V-6432672
                                 Spol: ženski

                                 Članica, a od 4. siječnja 2018. prva potpredsjednica nepriznate Nacionalne ustavotvorne skupštine (ANC). U svojoj vodećoj ulozi u nepriznatom ANC-u ugrožavala je demokraciju i vladavinu prava u Venezueli, među ostalim potpisivanjem dekreta kojim je oduzet parlamentarni imunitet predsjedniku Nacionalne skupštine Venezuele Juanu Guaidóu.

                                 29.6.2020.

                                 29.

                                 Elvis Eduardo HIDROBO AMOROSO

                                 Datum rođenja: 4. kolovoza 1963.
                                 Mjesto rođenja: Caracas, Distrito Capital, Venezuela
                                 Broj osobne iskaznice: V-7659695
                                 Spol: muški

                                 Glavni financijski kontrolor od 23. listopada 2018. i bivši prvi i drugi potpredsjednik nepriznate Nacionalne ustavotvorne skupštine (ANC). Svojim djelovanjem ugrožavao je demokraciju i vladavinu prava u Venezueli, među ostalim vođenjem nepriznatog ANC-a, potpisivanjem „zakona protiv mržnje”, opravdanjem smjene zakonito izabranog guvernera oporbe i zabranom Juanu Guaidóu da se kandidira za bilo koju javnu dužnost.

                                 29.6.2020.

                                 30.

                                 Juan José MENDOZA JOVER

                                 Datum rođenja: 11. ožujka 1969.
                                 Mjesto rođenja: Trujillo, Venezuela
                                 Adresa: Arnoldo Gabaldón, Candelaria, Edo. Trujillo
                                 Broj osobne iskaznice: V-9499372
                                 Spol: muški

                                 Drugi potpredsjednik Vrhovnog suda Venezuele (Tribunal Supremo de Justicia (TSJ)) i predsjednik Ustavnog vijeća TSJ-a od 24. veljače 2017. Svojim djelovanjem ugrožavao je demokraciju i vladavinu prava u Venezueli, među ostalim nizom sudskih presuda u posljednje dvije godine kojima su ograničene ili ugrožene ustavne ovlasti demokratski izabranog zakonodavnog tijela Venezuele, Nacionalne skupštine.

                                 29.6.2020.

                                 31.

                                 Jorge Elieser MÁRQUEZ MONSALVE

                                 Datum rođenja: 20. veljače 1971.
                                 Mjesto rođenja: Caracas, Venezuela
                                 Broj osobne iskaznice: V-8714253
                                 Spol: muški

                                 Glavni direktor Nacionalnog povjerenstva za telekomunikacije (CONATEL) od 7. kolovoza 2017. Svojim djelovanjem ugrožavao je demokraciju i vladavinu prava u Venezueli, među ostalim velikim ograničavanjem prava venezuelskog naroda na slobodu tiska, slobodu govora i informiranje. Koristio se posebnim ovlastima CONATEL-a kako bi ušutkao kritike i disidente režima blokiranjem, filtriranjem i ometanjem internetskih stranica te ukidanjem postojećih dozvola za radijske i televizijske postaje i odbijanjem izdavanja novih takvih dozvola.

                                 29.6.2020.

                                 32.

                                 Farik Karin MORA SALCEDO

                                 Broj osobne iskaznice: V-8608523
                                 Spol: muški

                                 Tužitelj na Prvom posebnom prvostupanjskom sudu Venezuele s uredom u Glavnoj upravi vojne protuobavještajne službe (Dirección General de Contrainteligencia Militar (DGCIM)). Svojim djelovanjem ugrožavao je demokraciju i vladavinu prava u Venezueli, među ostalim pokretanjem politički motiviranih kaznenih progona koji su doveli do proizvoljnog pritvaranja članova Nacionalne skupštine i drugih službenika koji se protive Madurovu režimu.

                                 29.6.2020.

                                 33.

                                 Dinorah Yoselin BUSTAMANTE PUERTA

                                 Datum rođenja: 14. siječnja 1975.
                                 Broj osobne iskaznice: V-10002096
                                 Spol: ženski

                                 Tužiteljica na Prvom posebnom prvostupanjskom sudu Venezuele s uredom u Glavnoj upravi vojne protuobavještajne službe (Dirección General de Contrainteligencia Militar (DGCIM)). Svojim djelovanjem ugrožavala je demokraciju i vladavinu prava u Venezueli, među ostalim pokretanjem politički motiviranih kaznenih progona koji su doveli do proizvoljnog pritvaranja članova Nacionalne skupštine i drugih službenika koji se protive Madurovu režimu.

                                 29.6.2020.

                                 34.

                                 Luis Eduardo PARRA RIVERO

                                 Datum rođenja: 7. srpnja 1978.
                                 Broj osobne iskaznice: V-14211633
                                 Spol: muški

                                 Član i nezakonito izabrani predsjednik Nacionalne skupštine. Kao član Nacionalne skupštine namjestio je svoj izbor za predsjednika Nacionalne skupštine 5. siječnja 2020., čime je ugrožavao demokraciju i vladavinu prava u Venezueli. Izbori su se održali dok je vojna policija blokirala ulazak nekolicine zastupnika u prostorije Nacionalne skupštine i bez postizanja kvoruma. Stoga su se članovi oporbe morali organizirati izvan prostorija Nacionalne skupštine kako bi ponovno izabrali Juana Guaidóa za svojeg predsjednika. Ubrzo nakon namještenog izbora Parre, uz potporu režimske političke stranke (PSUV), Maduro i nepriznata Nacionalna ustavotvorna skupština (ANC) pozdravili su izbor Parre.

                                 29.6.2020.

                                 35.

                                 Franklyn Leonardo DUARTE

                                 Datum rođenja: 15. svibnja 1977.
                                 Broj osobne iskaznice: V-3304045
                                 Spol: muški

                                 Član i nezakonito izabrani prvi potpredsjednik Nacionalne skupštine. Kao član Nacionalne skupštine namjestio je svoj izbor za prvog potpredsjednika Nacionalne skupštine 5. siječnja 2020., čime je ugrožavao demokraciju i vladavinu prava u Venezueli. Izbori su se održali dok je vojna policija blokirala ulazak nekolicine zastupnika u prostorije Nacionalne skupštine i bez postizanja kvoruma. Stoga su se članovi oporbe morali organizirati izvan prostorija Nacionalne skupštine kako bi ponovno izabrali Juana Guaidóa za svojeg predsjednika. Ubrzo nakon namještenog izbora Duartea, uz potporu režimske političke stranke (PSUV), Maduro i nepriznata Nacionalna ustavotvorna skupština (ANC) pozdravili su izbor Upravnog vijeća Nacionalne skupštine.

                                 29.6.2020.

                                 36.

                                 José Gregorio NORIEGA FIGUEROA

                                 Datum rođenja: 21. veljače 1969.
                                 Broj osobne iskaznice: V-8348784
                                 Spol: muški

                                 Član i nezakonito izabrani drugi potpredsjednik Nacionalne skupštine. Nezakonito imenovani direktor ad hoc odbora političke stranke Voluntad Popular. Kao član Nacionalne skupštine namjestio je svoj izbor za drugog potpredsjednika Nacionalne skupštine 5. siječnja 2020., čime je ugrožavao demokraciju i vladavinu prava u Venezueli. Izbori su se održali dok je vojna policija blokirala ulazak nekolicine zastupnika u prostorije Nacionalne skupštine i bez postizanja kvoruma. Stoga su se članovi oporbe morali organizirati izvan prostorija Nacionalne skupštine kako bi ponovno izabrali Juana Guaidóa za svojeg predsjednika. Ubrzo nakon namještenog izbora Noriege, uz potporu režimske političke stranke (PSUV), Maduro i nepriznata Nacionalna ustavotvorna skupština (ANC) pozdravili su izbor Upravnog vijeća Nacionalne skupštine. Noriega je u srpnju 2020. uz pomoć Vrhovnog suda Venezuele (Tribunal Supremo de Justicia (TSJ)) nezakonito preuzeo vodstvo političke stranke Voluntad Popular, čime se dodatno ugrožava demokracija u Venezueli.

                                 29.6.2020.

               ”


title: Odluka (EU) 2020/1688 Europske središnje banke od 25. rujna 2020. o izmjeni Odluke (EU) 2020/187 o provedbi trećeg programa kupnje pokrivenih obveznica (ESB/2020/48)

text:
                  13.11.2020

                  HR

                  Službeni list Europske unije

                  L 379/58

         ODLUKA (EU) 2020/1688 EUROPSKE SREDIŠNJE BANKE
         od 25. rujna 2020.
         o izmjeni Odluke (EU) 2020/187 o provedbi trećeg programa kupnje pokrivenih obveznica (ESB/2020/48)
         UPRAVNO VIJEĆE EUROPSKE SREDIŠNJE BANKE,
         uzimajući u obzir Ugovor o funkcioniranju Europske unije, a posebno prvu alineju njegova članka 127. stavka 2.,
         uzimajući u obzir Statut Europskog sustava središnjih banaka i Europske središnje banke, a posebno drugi podstavak njegova članka 12. stavka 1. u vezi s prvom alinejom članka 3. stavka 1. te članak 18. stavak 1.,
         budući da:

                     (1)

                     Odlukom ESB/2014/40 Europske središnje banke (1) uspostavljen je treći program kupnje pokrivenih obveznica (CBPP3), a ona je preinačena Odlukom (EU) 2020/187 Europske središnje banke (ESB/2020/8) (2). Pored programa kupnje vrijednosnih papira osiguranih imovinom, programa kupnje vrijednosnih papira javnog sektora na sekundarnim tržištima i programa kupnje vrijednosnih papira korporativnog sektora, CBPP3 dio je proširenog programa kupnje vrijednosnih papira (APP) Europske središnje banke (ESB). Cilj APP-a jest unaprijediti prijenos monetarne politike, olakšati odobravanje kredita gospodarstvu europodručja, olakšati uvjete kreditiranja kućanstava i pravnih osoba te poduprijeti vraćanje stopa inflacije u srednjoročnom razdoblju na razine koje su ispod, ali blizu 2 %, u skladu s očuvanjem stabilnosti cijena kao primarnim ciljem ESB-a.

                     (2)

                     Upravno vijeće načelno je odlučilo 5. ožujka 2020. automatski ograničiti pristup prihvatljive druge ugovorne strane operacijama monetarne politike Eurosustava u određenim prethodno utvrđenim okolnostima. Upravno vijeće stoga je također odučilo da, ako se takvo automatsko ograničenje ili privremeno ograničenje ili isključenje primjenjuje u skladu sa Smjernicom (EU) 2015/510 Europske središnje banke (ESB/2014/60) (3) i sve dok se ono primjenjuje, potrebno je također primijeniti odgovarajuće automatsko isključenje kupnji pokrivenih obveznica u okviru CBPP3 koje je izdala ta druga ugovorna strana. Upravno vijeće također je odlučilo da bi se izmjene koje odražavaju ove odluke trebale primjenjivati od datuma primjene godišnje izmjene Smjernice (EU) 2015/510 (ESB/2014/60).

                     (3)

                     Odluku (EU) 2020/187 (ESB/2020/8) trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Izmjena
            Odluka (EU) 2020/187 (ESB/2020/8) mijenja se kako slijedi:
            U članku 3. stavku 3. točka (d) zamjenjuje se sljedećim:

                        „(d)

                        Pokrivene obveznice koje izdaju kreditne institucije kojima je ograničen ili privremeno ograničen pristup operacijama monetarne politike Eurosustava odnosno koje su isključene iz tih operacija u skladu sa Smjernicom (EU) 2015/510 (ESB/2014/60) automatski se isključuju iz kupnji u okviru CBPP3 tijekom ograničenja, privremenog ograničenja ili isključenja. Odstupajući od prve rečnice ove točke (d) Upravno vijeće zadržava svoju ovlast da, prema pojedinačnoj procjeni, ponovno procijeni izuzeće pokrivenih obveznica koje je izdala kreditna institucija čiji je pristup operacijama monetarne politike Eurosustava ograničen, privremeno ograničen ili isključen u skladu sa Smjernicom (EU) 2015/510 (ESB/2014/60) i da ukine izuzeće, ako to smatra primjerenim”.

            Članak 2.
            Stupanje na snagu
            Ova Odluka stupa na snagu dvadesetog dana od dana objave u Službenom listu Europske unije.
            Primjenjuje se od 1. siječnja 2021.

            Sastavljeno u Frankfurtu na Majni, 25. rujna 2020.

                  Za Upravno vijeće ESB-a

                  Predsjednica ESB-a

               Christine LAGARDE

            (1)  Odluka ESB/2014/40 Europske središnje banke od 15. listopada 2014. o provedbi trećeg programa kupnje pokrivenih obveznica (SL L 335, 22.11.2014., str. 22.).

            (2)  Odluka (EU) 2020/187 Europske središnje banke od 3. veljače 2020. o provedbi trećeg programa kupnje pokrivenih obveznica (ESB/2020/8) (SL L 39, 12.2.2020., str. 6.).

            (3)  Smjernica (EU) 2015/510 Europske središnje banke od 19. prosinca 2014. o provedbi okvira monetarne politike Eurosustava (Smjernica o Općoj dokumentaciji) (ESB/2014/60) (SL L 91, 2.4.2015., str. 3.).


title: Odluka Europskog nadzornog tijela za vrijednosne papire i tržišta kapitala (EU) 2020/1689 od 16. rujna 2020. kojom se produljuje privremeno snižavanje praga za obavješćivanje o neto kratkim pozicijama u izdanom dioničkom kapitalu društava čije su dionice uvrštene u trgovanje na uređenom tržištu i zahtjev fizičkim ili pravnim osobama koje imaju neto kratke pozicije da u slučaju prelaska određenog praga obavijeste nadležna tijela u skladu s člankom 28. stavkom 1. točkom (a) Uredbe (EU) br. 236/2012 Europskog parlamenta i Vijeća

text:
                  13.11.2020

                  HR

                  Službeni list Europske unije

                  L 379/60

         ODLUKA EUROPSKOG NADZORNOG TIJELA ZA VRIJEDNOSNE PAPIRE I TRŽIŠTA KAPITALA (EU) 2020/1689
         od 16. rujna 2020.
         kojom se produljuje privremeno snižavanje praga za obavješćivanje o neto kratkim pozicijama u izdanom dioničkom kapitalu društava čije su dionice uvrštene u trgovanje na uređenom tržištu i zahtjev fizičkim ili pravnim osobama koje imaju neto kratke pozicije da u slučaju prelaska određenog praga obavijeste nadležna tijela u skladu s člankom 28. stavkom 1. točkom (a) Uredbe (EU) br. 236/2012 Europskog parlamenta i Vijeća
         ODBOR SUPERVISORA EUROPSKOG NADZORNOG TIJELA ZA VRIJEDNOSNE PAPIRE I TRŽIŠTA KAPITALA,
         uzimajući u obzir Ugovor o funkcioniranju Europske unije,
         uzimajući u obzir Sporazum o Europskom gospodarskom prostoru, a posebno njegov Prilog IX.,
         uzimajući u obzir Uredbu (EU) br. 1095/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za vrijednosne papire i tržišta kapitala), izmjeni Odluke br. 716/2009/EZ i stavljanju izvan snage Odluke Komisije 2009/77/EZ (1), a posebno njezin članak 9. stavak 5., članak 43. stavak 1. i članak 44. stavak 1.,
         uzimajući u obzir Uredbu (EU) br. 236/2012 Europskog parlamenta i Vijeća od 14. ožujka 2012. o kratkoj prodaji i određenim aspektima kreditnih izvedenica na osnovi nastanka statusa neispunjavanja obveza (2), a posebno njezin članak 28. stavak 1.,
         uzimajući u obzir Delegiranu uredbu Komisije (EU) br. 918/2012 od 5. srpnja 2012. o dopuni Uredbe (EU) br. 236/2012 Europskog parlamenta i Vijeća o kratkoj prodaji i određenim aspektima kreditnih izvedenica na osnovi nastanka statusa neispunjavanja obveza u vezi s definicijama, izračunom neto kratkih pozicija, pokrivenim kreditnim izvedenicama na osnovi nastanka statusa neispunjavanja obveza, pragovima za obavješćivanje, pragovima likvidnosti za privremenu obustavu ograničenja, značajnim padom vrijednosti financijskih instrumenata i negativnim događajima (3), a posebno njezin članak 24.,
         uzimajući u obzir Odluku Europskog nadzornog tijela za vrijednosne papire i tržišta kapitala (EU) 2020/525 od 16. ožujka 2020. o privremenom snižavanju praga za obavješćivanje o neto kratkim pozicijama u izdanom dioničkom kapitalu društava čije su dionice uvrštene u trgovanje na uređenom tržištu i zahtjevu fizičkim ili pravnim osobama koje imaju neto kratke pozicije da u slučaju prelaska određenog praga obavijeste nadležna tijela u skladu s člankom 28. stavkom 1. točkom (a) Uredbe (EU) br. 236/2012 Europskog parlamenta i Vijeća (4),
         uzimajući u obzir Odluku Europskog nadzornog tijela za vrijednosne papire i tržišta kapitala (EU) 2020/1123 od 10. lipnja 2020. kojom se produljuje privremeno snižavanje praga za obavješćivanje o neto kratkim pozicijama u izdanom dioničkom kapitalu društava čije su dionice uvrštene u trgovanje na uređenom tržištu i zahtjev fizičkim ili pravnim osobama koje imaju neto kratke pozicije da u slučaju prelaska određenog praga obavijeste nadležna tijela u skladu s člankom 28. stavkom 1. točkom (a) Uredbe (EU) br. 236/2012 Europskog parlamenta i Vijeća (5),
         budući da:
         1.   UVOD

                     (1)

                     Odlukom (EU) 2020/525 ESMA je obvezala fizičke ili pravne osobe koje imaju neto kratke pozicije u izdanom dioničkom kapitalu društava čije su dionice uvrštene u trgovanje na uređenom tržištu da obavijeste nadležna tijela ako takve pozicije dosegnu, premaše ili padnu ispod 0,1 % izdanog dioničkog kapitala u skladu s člankom 28. stavkom 1. točkom (a) Uredbe (EU) br. 236/2012.

                     (2)

                     Mjerom koja se uvodi Odlukom (EU) 2020/525 odgovara se na potrebu da nacionalna nadležna tijela budu u mogućnosti pratiti neto kratke pozicije koje su sudionici na tržištu zauzeli u dionicama koje su uvrštene u trgovanje na uređenom tržištu zbog izvanrednih okolnosti na financijskim tržištima.

                     (3)

                     Odlukom (EU) 2020/1123 ESMA je produljila privremeni zahtjev jer su, bez obzira na djelomičan oporavak financijskih tržišta EU-a od gubitaka zabilježenih od izbijanja pandemije, izgledi za budući oporavak i dalje bili nesigurni, a prijetnje urednom funkcioniranju i integritetu financijskih tržišta i stabilnosti financijskog sustava još su uvijek bile prisutne.

                     (4)

                     U skladu s člankom 28. stavkom 10. Uredbe (EU) br. 236/2012 ESMA ima obvezu preispitati tu mjeru odgovarajućom učestalošću, a najmanje svaka tri mjeseca.

                     (5)

                     ESMA je provela to preispitivanje na temelju analize pokazatelja uspješnosti, uključujući cijene, volatilnost, indekse spreadova kreditnih izvedenica na osnovi nastanka statusa neispunjavanja obveza, kao i kretanja neto kratkih pozicija, posebno onih između 0,1 i 0,2 %. Na temelju provedene analize ESMA je odlučila da treba produljiti mjeru za dodatna tri mjeseca.

               2.   SPOSOBNOST DA SE MJEROM OTKLONE PRIJETNJE I PREKOGRANIČNI UČINCI (ČLANAK 28. STAVAK 2. TOČKA (a) UREDBE (EU) br. 236/2012)

         (a)   Prijetnja urednom funkcioniranju i integritetu financijskih tržišta

                     (6)

                     Pandemija bolesti COVID-19 i dalje negativno utječe na realno gospodarstvo, a ukupni izgledi za budući oporavak i dalje su neizvjesni, posebno s obzirom na nedavne događaje u EU-u i šire. ESMA napominje da se broj slučajeva bolesti COVID-19 u posljednjih nekoliko tjedana znatno povećao u nekoliko jurisdikcija, što izaziva zabrinutost u pogledu mogućnosti da drugi val zaraze bolešću COVID-19 poveća neizvjesnost budućih izgleda.

                     (7)

                     Tržišta vlasničkih instrumenata u EU-u, kao što je prikazano indeksom Eurostoxx 50, izgubila su 14 % u razdoblju između 20. veljače i 3. rujna 2020., u usporedbi s gubitkom vrijednosti od 13 % između 20. veljače i 4. lipnja (slika 1.). Došlo je do znatnog poboljšanja indeksa Eurostoxx 50 u odnosu na razine ostvarene u ožujku (kada je pad iznosio otprilike 30 % u usporedbi s veljačom 2020., kako je navedeno u Odluci (EU) 2020/525), ali nije došlo do oporavka na razine prije COVIDA-19.

                     (8)

                     Volatilnost mjerena indeksom VSTOXX (6) također ostaje relativno povišena u usporedbi s veljačom 2020. Razina izmjerena u rujnu (+ 15 %) nešto je viša od razine u lipnju (+ 13 %). Isto vrijedi, čak i u većoj mjeri, za VIX (7) (+ 18 % u rujnu u usporedbi s + 9 % u lipnju) (slika 1. i slika 2.).

                     (9)

                     Razina kreditnih izvedenica na osnovi nastanka statusa neispunjavanja obveza smanjila se između 17 % i 28 % od 4. lipnja do 3. rujna (slika 1.). Međutim, kako bi se u ovom trenutku bolje razumjela informativna snaga kreditnih izvedenica na osnovi nastanka statusa neispunjavanja obveza, podatke je potrebno procijeniti u kontekstu odluke Europske središnje banke (ESB) o hitnom programu kupnje zbog pandemije (PEPP). Početkom ožujka spreadovi kreditnih izvedenica na osnovi nastanka statusa neispunjavanja obveza postali su vrlo volatilni, što to je upućivalo na visok financijski rizik. Produljenje Odluke ESMA-e (EU) 2020/525 na temelju podataka do 4. lipnja temeljilo se i na činjenici da su spreadovi kreditnih izvedenica na osnovi nastanka statusa neispunjavanja obveza u to vrijeme bili visoki i volatilni te su se smatrali pokazateljem percepcije rizika na tržištu.

                     (10)

                     Međutim, zbog povećanja PEPP-a za dodatnih 600 milijardi EUR, o čemu je donesena odluka 4. lipnja, ukupan najavljeni monetarni poticaj ESB-a dosegao je 1,35 bilijuna EUR, čime je smanjena informativna vrijednost spreadova kreditnih izvedenica na osnovi nastanka statusa neispunjavanja obveza u odnosu na percepciju rizika na tržištu.

                     (11)

                     Na sličan se način može razmotriti informativna vrijednost tržišta državnih obveznica, na koja, jednako kao i u slučaju spreadova kreditnih izvedenica na osnovi nastanka statusa neispunjavanja obveza, utječe monetarna politika središnjih banaka. Kao što je prikazano na slici 1., prinosi desetogodišnjih državnih obveznica u Njemačkoj, Francuskoj, Velikoj Britaniji i Italiji pokazuju prosječno smanjenje za 22 bazna boda u odnosu na lipanjske razine.

                     (12)

                     ESMA zbog toga smatra da bi kretanja na tržištima dionica, na koja znatno manje utječe monetarna politika središnjih banaka, trebala pružiti bolji uvid u trenutačnu razinu rizika na financijskim tržištima EU-a.

                     (13)

                     Slično kao i indeks Eurostoxx 50, indeks STOXX EUROPE 800 bez švicarskog indeksa izgubio je oko 17 % od 20. veljače 2020. u usporedbi s padom od 16 % u lipnju. Od veljače je indeks STOXX Europe Total Market Banks (ref. europske banke) pao za 37 %, dok je u lipnju gubitak iznosio otprilike 30 %.

                     (14)

                     Kako je navedeno u Izvješću ESMA-e o trendovima, rizicima i slabostima br. 2 iz rujna 2020. (TRV), u drugom tromjesečju 2020. zabilježeni su znakovi različitih kretanja među sektorima, što je posebno utjecalo na kreditne institucije. Krajem lipnja sektorski indeksi EU-a koji se odnose na zračne prijevoznike i bankarski sektor i dalje su bili 36 % odnosno 30 % ispod svojih vrijednosti na početku siječnja. Nadalje, slika 3. prikazuje da su bankarski sektor i sektor osiguranja prilično stabilni od lipnja, ali rezultati od 20. veljače do 3. rujna u usporedbi s rezultatima od 20. veljače do 4. lipnja pokazuju pogoršanje: – 38 % u odnosu na – 33 % za bankarski sektor i – 21 % u odnosu na – 20 % za sektor osiguranja. Nasuprot tomu, rezultati nefinancijskih (8) sektora u maloj su se mjeri poboljšali: – 9 % u odnosu na – 11 %.

                     (15)

                     Oporavak cijena u određenim se sektorima odvijao u kontekstu daljnjeg pogoršanja makroekonomskog okružja te duboke i globalno sinkronizirane recesije. Kako je navedeno u TRV-u, zbog trenutačnog očitog razdvajanja kretanja na financijskom tržištu od temeljne gospodarske aktivnosti postavlja se pitanje održivosti oporavka tržišta u budućnosti.

                     (16)

                     S obzirom na ukupne brojke na nacionalnoj razini ili razini EU-a, čini se da oporavak cijena nije ostvaren: slika 5. prikazuje da je smanjenje cijena prisutno diljem Unije, od lipnja do rujna nije bilo značajnih poboljšanja, a kretanje dioničkih indeksa za 22 tržišta EU-a upućuje na to da je pad od 20. veljače do 3. rujna bio veći u odnosu na pad od 20. veljače do 4. lipnja. Nadalje, tržišta dionica u 25 jurisdikcija, u usporedbi s 24 u lipnju, izgubila su najmanje 10 % svoje vrijednosti kad se usporede cijene na dan 3. rujna s cijenama od 20. veljače 2020. U istom razdoblju cijene dionica europskih kreditnih institucija pale su između 10 % i 59 %, u usporedbi s gubicima vrijednosti između 9 % i 48 % zabilježenima u razdoblju od veljače do lipnja.

                     (17)

                     Postotak dionica s neto kratkom pozicijom između 0,1 % i 0,2 % stalno se povećavao tijekom razdoblja od 16. ožujka do 11. lipnja 2020., a zatim je ostao stabilan do 4. rujna 2020. (9) u prosjeku na razini od 13 % ukupnih neto kratkih pozicija (slika 6.). Nadalje, niži prag izvješćivanja pokazao je da su u nekim državama neto kratke pozicije između 0,1 % i 0,2 % činile do otprilike 50 % ukupnih prijavljenih pozicija. Zaključno, postotak neto kratkih pozicija između 0,1 % i 0,2 %, koje je trebalo prijaviti zbog privremenog nižeg praga za obavješćivanje, i dalje čini relevantan dio ukupnih neto kratkih pozicija i u trenutačnom kontekstu ima veliku informativnu vrijednost za regulatore.

                     (18)

                     Općenito, znatna smanjenja cijena u ključnim sektorima, relativno visoka volatilnost, moguće razdvajanje kretanja na financijskom tržištu od temeljne gospodarske aktivnosti te stalna visoka razina neto kratkih pozicija, u kombinaciji s neizvjesnošću povezanom s razvojem pandemije bolesti COVID-19 i njezinim učinkom na realno gospodarstvo, upućuju na to da su financijska tržišta EU-a i dalje vrlo nestabilna. Zbog takvog je stanja vjerojatnije da bi pritisci na kratku prodaju mogli pokrenuti ili pogoršati negativna kretanja u sljedećim mjesecima, što opet može negativno utjecati na tržišno povjerenje ili cjelovitost mehanizma određivanja cijena.

                     (19)

                     ESMA zbog toga smatra da kombinacija prethodno opisanih okolnosti predstavlja ozbiljnu prijetnju urednom funkcioniranju i integritetu financijskih tržišta.

               (b)   Prijetnja stabilnosti cijelog ili dijela financijskog sustava Unije

                     (20)

                     Kao što je Europska središnja banka (ESB) objasnila u svojoj publikaciji Financial Stability Review (10), financijska stabilnost stanje je u kojem je financijski sustav, koji obuhvaća financijske posrednike, tržišta i tržišne infrastrukture, sposoban podnositi šokove i posljedice financijskih neravnoteža.

                     (21)

                     Pandemija bolesti COVID-19 i dalje ima snažan utjecaj na realno gospodarstvo u Uniji. Kao što je objavljeno u TRV-u ESMA-e, unatoč oporavku tržišta tržišno okružje ostaje krhko te ESMA smatra da će to uzrokovati „produljeno razdoblje rizika za institucionalne i male ulagače daljnjih – možda značajnih – tržišnih korekcija i (…) vrlo visokih rizika u cijelom području nadležnosti ESMA-e” (11). U tom smislu, ESMA je upozorila javnost na moguće razdvajanje kretanja na financijskom tržištu od temeljne gospodarske aktivnosti.

                     (22)

                     Odjeljak 2. točka (a) sadržava dodatne informacije o rezultatima bankarskog sektora, sektora osiguranja i financijskih tržišta.

                     (23)

                     Zbog tih raširenih smanjenja cijena većina dionica EU-a u svim sektorima našla se u stanju krhkosti u kojem bi daljnji pad cijena koji nije potaknut dodatnim temeljnim informacijama mogao imati vrlo štetne posljedice.

                     (24)

                     U još uvijek nesigurnoj situaciji ESMA smatra da znatan pritisak na prodaju i neuobičajena volatilnost cijena dionica mogu biti potaknuti različitim čimbenicima, uključujući i sve veći broj sudionika na tržištu koji se bave kratkom prodajom i stvaraju značajne neto kratke pozicije.

                     (25)

                     ESMA posebno naglašava da se situacija s rasprostranjenim gubicima u pogledu cijena za kreditne institucije, koji su činili jedan od parametara za odluku o produljenju donesenu u lipnju, nije poboljšala. To upućuje na činjenicu da su kreditne institucije, koje su u određenim slučajevima sistemski važne, i dalje potencijalno osjetljive na strategije kratke prodaje i na stvaranje značajnih neto kratkih pozicija, bez obzira na to jesu li te strategije i pozicije podržane temeljnim informacijama.

                     (26)

                     Još uvijek postoji rizik da porast strategija kratke prodaje i stvaranja značajnih neto kratkih pozicija mogu dovesti do kaotičnih padova cijena za određene izdavatelje i do učinka prelijevanja unutar iste države članice ili diljem EU-a, što bi u konačnici moglo ugroziti financijski sustav jedne države članice ili više njih.

                     (27)

                     Neovisno o djelomičnom oporavku zabilježenom u određenim sektorima europskih financijskih tržišta, ESMA smatra da su trenutačni uvjeti na tržištu i dalje ozbiljna prijetnja stabilnosti financijskog sustava Unije.

                     (28)

                     U okviru mandata ESMA-e planirano produljenje mjere obvezuje fizičke ili pravne osobe koje imaju neto kratke pozicije u dionicama uvrštenima u trgovanje na uređenom tržištu da obavješćuju nacionalna nadležna tijela u slučaju prelaska praga koji je niži od onog utvrđenog u članku 5. Uredbe (EU) br. 236/2012.

                     (29)

                     Navedenom produljenom mjerom trebalo bi osigurati da nacionalna nadležna tijela i ESMA i dalje imaju veću sposobnost da na odgovarajući način procijene razvoj situacije, razlikuju kretanja na tržištu potaknuta temeljnim informacijama od onih koja bi se mogla pokrenuti ili pogoršati kratkom prodajom te da reagiraju budu li radi integriteta, urednog funkcioniranja i stabilnosti tržišta potrebne još strože mjere.

               (c)   Prekogranični učinci

                     (30)

                     Još jedan uvjet koji mora biti ispunjen kako bi ESMA mogla poduzeti tu mjeru jest da utvrđene prijetnje imaju prekogranične učinke.

                     (31)

                     Kako je prethodno opisano, tržišta vlasničkih vrijednosnih papira diljem EU-a, uzimajući u obzir nacionalne i paneuropske indekse, nisu se u potpunosti oporavila od ozbiljnih smanjenja cijena zabilježenih u ožujku.

                     (32)

                     S obzirom na to da te prijetnje utječu na financijska tržišta većine država članica EU-a, iako u različitoj mjeri, prekogranični učinci i dalje su osobito ozbiljni jer međusobna povezanost financijskih tržišta EU-a povećava vjerojatnost potencijalnih učinaka prelijevanja ili širenja štetnih učinaka na svim tržištima u slučaju pritiska na kratku prodaju.

                     (33)

                     ESMA stoga smatra da prethodno opisane prijetnje integritetu tržišta, urednom funkcioniranju i financijskoj stabilnosti imaju prekogranične učinke. Zbog prirode krize uzrokovane bolešću COVID-19, one su zapravo paneuropskog i globalnog karaktera.

               3.   NIJEDNO NADLEŽNO TIJELO NIJE PODUZELO MJERE ZA OTKLANJANJE PRIJETNJE ILI JE JEDNO NADLEŽNO TIJELO ILI VIŠE NJIH PODUZELO MJERE KOJIMA SE PRIJETNJA NE OTKLANJA NA ODGOVARAJUĆI NAČIN (ČLANAK 28. STAVAK 2. TOČKA (b) UREDBE (EU) br. 236/2012)

                     (34)

                     Još jedan uvjet koji mora biti zadovoljen kako bi ESMA usvojila mjeru iz ove Odluke jest da nadležno tijelo ili nadležna tijela nisu poduzela mjere za otklanjanje prijetnje ili su poduzela mjere kojima se prijetnja ne otklanja na odgovarajući način.

                     (35)

                     Pitanja integriteta i urednog funkcioniranja tržišta te financijske stabilnosti opisana u Odluci (EU) 2020/525, koja vrijede i za ovu Odluku, navela su neka nacionalna nadležna tijela da poduzmu nacionalne mjere s ciljem ograničavanja kratke prodaje dionica u Španjolskoj, Francuskoj, Austriji, Belgiji, Grčkoj i Italiji (12), koje su istekle 18. svibnja.

                     (36)

                     Nakon isteka ili ukidanja tih privremenih mjera, u EU-u nisu poduzete dodatne mjere na temelju Uredbe (EU) br. 236/2012 te s datumom ove Odluke takve mjere nisu na snazi.

                     (37)

                     U trenutku donošenja ove Odluke nijedno nadležno tijelo nije donijelo mjere kojima bi se povećala vidljivost kretanja neto kratkih pozicija uspostavom nižih pragova za obavješćivanje jer se mogu osloniti na Odluku (EU) 2020/1123.

                     (38)

                     Nužnost povećane vidljivosti neto kratkih pozicija još je izraženija u kontekstu kada prethodno navedena ograničenja određena člankom 20. Uredbe (EU) br. 236/2012 više nisu na snazi, ali je nesigurnost povezana s učinkom produljene pandemije bolesti COVID-19 još uvijek prisutna. Kako kratka prodaja i transakcije s jednakim učinkom više nisu podložne drugim vanjskim ograničenjima, nacionalna nadležna tijela diljem EU-a trebaju moći unaprijed utvrditi stvaraju li se kratke pozicije do mjere koja može dovesti do prethodno opisanih prijetnji financijskim tržištima i financijskoj stabilnosti, koje se manifestiraju i pogoršavaju pritiskom na kratku prodaju.

                     (39)

                     S obzirom na navedene prijetnje na razini cijelog EU-a, i dalje je očito da informacije koje nacionalna nadležna tijela primaju primjenom uobičajenog praga za obavješćivanje propisanog člankom 5. stavkom 2. Uredbe (EU) br. 236/2012 nisu dovoljne u trenutačnim uvjetima stresa na tržištu. ESMA smatra da bi se zadržavanjem nižeg praga za obavješćivanje trebalo osigurati da ESMA i nacionalna nadležna tijela u cijelom EU-u imaju na raspolaganju najbolji mogući skup podataka kako bi pratili tržišna kretanja i kako bi pripremili sebe i ESMA-u za poduzimanje dodatnih mjera ako one budu potrebne.

               4.   UČINKOVITOST MJERE (U SKLADU S ČLANKOM 28. STAVKOM 3. TOČKOM (a) UREDBE (EU) br. 236/2012)

                     (40)

                     ESMA mora uzeti u obzir i opseg u kojem produljena mjera značajno otklanja utvrđene prijetnje.

                     (41)

                     ESMA smatra da, unatoč izvanrednim gubitcima nastalima u trgovanju dionicama na uređenim tržištima od 20. veljače 2020., tržišta uredno funkcioniraju te da je integritet tržišta u velikoj mjeri očuvan.

                     (42)

                     ESMA je stoga analizirala trenutačne okolnosti, posebno u odnosu na mjeru u kojoj one predstavljaju prijetnju integritetu tržišta i financijskoj stabilnosti Unije te u odnosu na to hoće li produljena mjera ESMA-e biti učinkovita u otklanjanju tih prijetnji zauzimanjem stava koji je okrenut budućnosti.

               (a)   Mjera značajno otklanja prijetnju urednom funkcioniranju i integritetu financijskih tržišta

                     (43)

                     Pod prethodno opisanim okolnostima svaki nagli porast pritiska na prodaju i volatilnost tržišta uslijed kratke prodaje i stvaranja kratkih pozicija može pojačati negativne trendove na financijskim tržištima. Premda u drugim okolnostima kratka prodaja može poslužiti u pozitivne svrhe, u smislu određivanja ispravnog vrednovanja izdavatelja, u sadašnjim uvjetima na tržištu ona može predstavljati dodatnu prijetnju urednom funkcioniranju i integritetu tržišta.

                     (44)

                     Osobito, s obzirom na horizontalni učinak kontinuirane izvanredne situacije koja utječe na široki skup dionica u Uniji, svaki nagli pad cijena dionica mogao bi se pogoršati dodatnim pritiskom na prodaju koji proizlazi iz kratke prodaje i povećanja neto kratkih pozicija koje bi, ako su ispod uobičajenih pragova za obavješćivanje nacionalnih nadležnih tijela prema članku 5. Uredbe (EU) br. 236/2012, ostale neopažene ako se mjera ne bi produljila.

                     (45)

                     Zbog prethodno navedenih razloga, nacionalna nadležna tijela i ESMA moraju što prije saznati da se sudionici na tržištu bave kratkom prodajom i da stvaraju značajne neto kratke pozicije kako bi, prema potrebi, spriječili da te pozicije postanu signali koji bi doveli do lančanih naloga za prodaju i daljnjeg značajnog pada cijena.

                     (46)

                     ESMA smatra da, ako se ta mjera ne produlji za dodatna tri mjeseca, nacionalna nadležna tijela i ESMA ne bi imali kapacitet za odgovarajuće praćenje tržišta u trenutačnom neizvjesnom i krhkom okružju. To je naglašeno očitim razdvajanjem kretanja na financijskom tržištu od temeljne gospodarske aktivnosti, kao i daljnjim razvojem pandemije bolesti COVID-19. Ti bi čimbenici mogli izazvati iznenadni i znatan pritisak na prodaju te neuobičajenu dodatnu volatilnost cijena dionica u Uniji, što bi se opet moglo dodatno pojačati akumulacijom kratkih pozicija.

                     (47)

                     Istodobno, ESMA smatra primjerenim zadržati prag određen za objavu iz članka 6. Uredbe (EU) br. 236/2012, koji iznosi 0,5 % izdanog dioničkog kapitala društva jer se snižavanje tog praga ne čini potrebnim iz perspektive održavanja urednih tržišta i rješavanja rizika za financijsku stabilnost. ESMA kontinuirano prati tržišne uvjete i po potrebi će poduzeti daljnje mjere.

               (b)   Mjera znatno otklanja prijetnju stabilnosti cijelog ili dijela financijskog sustava Unije

                     (48)

                     Kako je prethodno opisano, u razdoblju od lipnja do rujna 2020. na većini tržišta vlasničkih vrijednosnih papira u EU-u pogoršali su se rezultati u odnosu na 20. veljače. Općenito, trgovanje dionicama od 20. veljače 2020. bilo je i još je uvijek obilježeno pritiskom na prodaju i relativno visokom razinom volatilnosti. Kao što je prethodno navedeno, različiti čimbenici rizika i dalje utječu na mnoge sektore realnog gospodarstva i na financijska tržišta EU-a. U takvom okruženju bavljenje kratkom prodajom i stvaranje značajnih neto kratkih pozicija može pojačati pritisak na prodaju i negativna kretanja, što opet može pogoršati prijetnju koja može imati vrlo štetne učinke na financijsku stabilnost financijskih institucija i društava iz drugih sektora.

                     (49)

                     U tom bi kontekstu ograničenost podataka za nacionalna nadležna tijela i ESMA-u ograničila njihovu sposobnost rješavanja bilo kakvih mogućih negativnih učinaka na gospodarstvo i u konačnici na financijsku stabilnost Unije u cjelini.

                     (50)

                     Stoga se ESMA-inom produljenom mjerom privremenog snižavanja pragova za obavješćivanje nacionalnih nadležnih tijela o neto kratkim pozicijama učinkovito otklanja prijetnja stabilnosti dijelova ili u konačnici cijelog financijskog sustava Unije, smanjenjem ograničenosti podataka i povećanjem sposobnosti nacionalnih nadležnih tijela za rješavanje nadolazećih prijetnji u ranoj fazi.

               (c)   Poboljšanje sposobnosti nadležnih tijela da nadziru prijetnju

                     (51)

                     U uobičajenim tržišnim uvjetima nacionalna nadležna tijela nadzornim alatima uspostavljenima u zakonodavstvu Unije, posebno obvezama obavješćivanja o neto kratkim pozicijama utvrđenima u Uredbi (EU) br. 236/2012 (13), nadziru svaku prijetnju koja može proizaći iz kratke prodaje i povećanja neto kratkih pozicija.

                     (52)

                     Međutim, zbog postojećih tržišnih uvjeta potrebno je pojačati aktivnosti nacionalnih nadležnih tijela i ESMA-e za nadzor agregiranih neto kratkih pozicija u dionicama uvrštenim u trgovanje na uređenim tržištima. S tim ciljem i s obzirom na trajnu nesigurnost povezanu s pandemijom bolesti COVID-19 i dalje je važno da nacionalna nadležna tijela nastave primati informacije o stvaranju neto kratkih pozicija u najranijoj mogućoj fazi, prije nego što dosegnu razinu od 0,2 % izdanog dioničkog kapitala, utvrđenu u članku 5. stavku 2. Uredbe (EU) br. 236/2012.

                     (53)

                     To je naglašeno činjenicom da je postotak dionica s neto kratkom pozicijom između 0,1 i 0,2 % stalno rastao u razdoblju od 16. ožujka do 11. lipnja 2020. te je otada ostao stabilan do 4. rujna 2020. (14) na prosječnoj razini od 13 % tijekom cijelog razdoblja promatranja. Stoga se može zaključiti da postotak neto kratkih pozicija između 0,1 i 0,2 %, koje su se morale prijaviti zbog nižeg praga za obavješćivanje koji je uvela ESMA, ostaje relevantan dio ukupnih neto kratkih pozicija.

                     (54)

                     Stoga se produljenom mjerom ESMA-e održava poboljšana sposobnost nacionalnih nadležnih tijela da otklanjaju sve utvrđene prijetnje u ranoj fazi, što njima i ESMA-i omogućuje da pravodobno upravljaju prijetnjama urednom funkcioniranju tržišta i financijskoj stabilnosti ako se pokažu bilo kakvi znakovi stresa na tržištu.

               5.   MJERAMA SE NE STVARA RIZIK REGULATORNE ARBITRAŽE (ČLANAK 28. STAVAK 3. TOČKA (b) UREDBE (EU) br. 236/2012)

                     (55)

                     Za donošenje ili produljenje mjere u skladu s člankom 28. Uredbe (EU) br. 236/2012 ESMA bi trebala uzeti u obzir stvara li se tom mjerom rizik regulatorne arbitraže.

                     (56)

                     Budući da se produljena mjera ESMA-e odnosi na obveze obavješćivanja od strane sudionika na tržištu o svim dionicama uvrštenima u trgovanje na uređenim tržištima u Uniji, njome će se osigurati jedinstveni prag za obavješćivanje za sva nacionalna nadležna tijela te će se uspostaviti ravnopravni uvjeti za sudionike na tržištu unutar Unije i izvan nje u pogledu trgovanja dionicama uvrštenima u trgovanje na uređenim tržištima u Uniji.

               6.   MJERA ESMA-E NEMA ŠTETAN UČINAK NA UČINKOVITOST FINANCIJSKIH TRŽIŠTA, UKLJUČUJUĆI SMANJENJE LIKVIDNOSTI NA TIM TRŽIŠTIMA ILI STVARANJE NESIGURNOSTI ZA SUDIONIKE NA TRŽIŠTU, KOJI BI BIO NERAZMJERAN NJEZINIM KORISTIMA (ČLANAK 28. STAVAK 3. TOČKA (c) UREDBE (EU) br. 236/2012)

                     (57)

                     ESMA mora procijeniti ima li mjera štetne učinke koji bi se mogli smatrati nerazmjernima njezinim koristima.

                     (58)

                     ESMA smatra primjerenim da nacionalna nadležna tijela pomno nadziru kretanje neto kratkih pozicija prije nego što razmotre donošenje bilo kakve radikalnije mjere. ESMA napominje da uobičajeni pragovi za obavješćivanje (0,2 % izdanog dioničkog kapitala) u kontinuiranim izvanrednim tržišnim uvjetima možda nisu primjereni za pravodobno utvrđivanje trendova i nadolazećih prijetnji.

                     (59)

                     Premda je uvođenje pojačane obveze obavješćivanja možda dodatno opteretilo subjekte koji podliježu obvezi obavješćivanja, trenutačno su ti subjekti već prilagodili svoje unutarnje sustave nakon primjene odluka (EU) 2020/525 i (EU) 2020/1123 i stoga se ne očekuje da će ta produljena mjera imati dodatni učinak na troškove osiguravanja usklađenosti za subjekte koji podliježu obvezi obavješćivanja. Osim toga, tom se mjerom ne ograničava mogućnost sudionika na tržištu da zauzmu ili povećaju svoje kratke pozicije u dionicama. Stoga ona neće utjecati na učinkovitost tržišta.

                     (60)

                     U usporedbi s drugim potencijalnim i radikalnijim mjerama, ta produljena mjera ne bi trebala utjecati na likvidnost na tržištu jer obveza povećanog obavješćivanja za ograničen skup sudionika na tržištu ne bi trebala izazvati promjenu njihove strategije trgovanja, a stoga ni njihova sudjelovanja na tržištu. Osim toga, zadržanim izuzećem predviđenim za aktivnosti održavanja tržišta i stabilizacijske programe nastoji se ne povećati opterećenje za subjekte koji pružaju važne usluge u smislu osiguravanja likvidnosti i smanjenja volatilnosti, posebno značajne u trenutačnoj situaciji.

                     (61)

                     Kada je riječ o području primjene produljene mjere, ESMA smatra da se njezinim ograničenjem na jedan sektor ili na nekoliko sektora ili na podskup izdavatelja ne može postići željeni ishod. Razmjer pada cijena zabilježen nakon izbijanja pandemije bolesti COVID-19, širok raspon pogođenih dionica (i sektora) te stupanj međusobne povezanosti gospodarstava i mjesta trgovanja EU-a upućuju na to da će mjera na razini cijelog EU-a vjerojatno biti učinkovitija od sektorskih mjera u pružanju ranih informacija o tržištu nacionalnim nadležnim tijelima.

                     (62)

                     Kada je riječ o stvaranju nesigurnosti na tržištu, mjerom se ne uvode nove regulatorne obveze jer se sniženjem relevantnog praga samo mijenja postojeća obveza izvješćivanja koja je na snazi od 2012. ESMA također naglašava da je produljena mjera i dalje ograničena na obavješćivanje o dionicama koje su uvrštene u trgovanje na uređenom tržištu u Uniji kako bi se obuhvatile one pozicije za koje se čini da je dodatno obavješćivanje najrelevantnije.

                     (63)

                     Stoga ESMA smatra da takva obveza povećane transparentnosti ne bi trebala imati štetan učinak na učinkovitost financijskih tržišta ni na ulagatelje, koji je nerazmjeran njezinim koristima, te da ne bi trebala stvoriti nesigurnost na financijskim tržištima.

                     (64)

                     Kada je riječ o trajanju mjere, ESMA smatra da je produljenje mjere za tri mjeseca opravdano s obzirom na informacije koje su u ovom trenutku dostupne kao i opće izglede u kontekstu pandemije bolesti COVID-19 koji su dalje neizvjesni. ESMA namjerava ponovno uspostaviti redovitu obvezu obavješćivanja čim se situacija poboljša, ali istodobno ne može odbaciti mogućnost produljenja mjere ako se situacija pogorša ili ako tržišta ostanu u krhkom stanju.

                     (65)

                     Na temelju navedenoga i na današnji dan, ESMA smatra da je ova Odluka o produljenju privremene mjere povećane transparentnosti u pogledu neto kratkih pozicija razmjerna s obzirom na kontinuirane nepovoljne okolnosti.

               7.   SAVJETOVANJA I OBAVIJESTI (ČLANAK 28. STAVAK 4. I STAVAK 5. UREDBE (EU) br. 236/2012)

                     (66)

                     ESMA se savjetovala s Europskim odborom za sistemske rizike (ESRB). ESRB nije iznio nikakve prigovore na donošenje predložene Odluke.

                     (67)

                     ESMA je o planiranoj Odluci obavijestila nacionalna nadležna tijela.

                     (68)

                     Produljena mjera ESMA-e primjenjuje se od 18. rujna 2020.,

               DONIO JE OVU ODLUKU:

            Članak 1.
            Definicija
            Za potrebe ove Odluke „uređeno tržište” znači uređeno tržište kako je navedeno u članku 4. stavku 1. točki (21) Direktive 2014/65/EU Europskog parlamenta i Vijeća (15).

            Članak 2.
            Privremene obveze dodatne transparentnosti

               1.   Fizička ili pravna osoba koja ima neto kratku poziciju u izdanom dioničkom kapitalu društva čije su dionice uvrštene u trgovanje na uređenom tržištu obavješćuje relevantno nadležno tijelo u skladu s člancima 5. i 9. Uredbe (EU) br. 236/2012 ako ta pozicija dosegne prag ili padne ispod praga određenog za obavješćivanje iz stavka 2. ovog članka.

               2.   Prag određen za obavješćivanje postotak je koji je jednak 0,1 % izdanog dioničkog kapitala određenog društva te svakih 0,1 % iznad tog praga.

            Članak 3.
            Izuzeća

               1.   U skladu s člankom 16. Uredbe (EU) br. 236/2012, privremene obveze dodatne transparentnosti iz članka 2. ne primjenjuju se na dionice uvrštene u trgovanje na uređenom tržištu ako se glavno mjesto trgovanja dionicama nalazi u trećoj zemlji.

               2.   U skladu s člankom 17. Uredbe (EU) br. 236/2012, privremene obveze dodatne transparentnosti iz članka 2. ne primjenjuju se na transakcije provedene zbog aktivnosti održavanja tržišta.

               3.   Privremene obveze dodatne transparentnosti iz članka 2. ne primjenjuju se na neto kratku poziciju koja se odnosi na provedbu stabilizacije u skladu s člankom 5. Uredbe (EU) br. 596/2014 Europskog parlamenta i Vijeća (16).

            Članak 4.
            Stupanje na snagu i primjena
            Ova Odluka stupa na snagu 18. rujna 2020. Primjenjuje se od dana stupanja na snagu u razdoblju od tri mjeseca.

            Sastavljeno u Parizu 16. rujna 2020.

                  Za Odbor supervizora

               Steven MAIJOOR

                  Predsjednik

            (1)  SL L 331, 15.12.2010., str. 84.

            (2)  SL L 86, 24.3.2012., str. 1.

            (3)  SL L 274, 9.10.2012., str. 1.

            (4)  SL L 116, 15.4.2020., str. 5.

            (5)  SL L 245, 30.7.2020., str. 17.

            (6)  Indeksom VSTOXX mjeri se implicirana volatilnost na temelju cijena opcija indeksa EUROSTOXX 50.

            (7)  Indeks VIX izračunava se upotrebom srednje vrijednosti kupovnih i prodajnih cijena opcija indeksa S&P 500 (SPX) u stvarnom vremenu.

            (8)  Kod nefinancijskih sektora isključeni su sljedeći podsektori: banke, osiguranja i financijske usluge.

            (9)  Izvješća o dnevnim neto kratkim pozicijama iz Danske nedostaju za razdoblje od 31. kolovoza do 4. rujna zbog tehničkog problema.

            (10)  https://www.ecb.europa.eu/pub/financial-stability/fsr/html/ecb.fsr201911~facad0251f.en.html.

            (11)  TRV, Sažetak, str. 4.

            (12)  U Italiji je ta mjera ukinuta 18. svibnja.

            (13)  Usp. članak 5. Uredbe (EU) br. 236/2012.

            (14)  Izvješća o dnevnim neto kratkim pozicijama iz Danske nedostaju u razdoblju od 31. kolovoza do 4. rujna zbog tehničkog problema.

            (15)  Direktive 2014/65/EU Europskog parlamenta i Vijeća od 15. svibnja 2014. o tržištu financijskih instrumenata i izmjeni Direktive 2002/92/EZ i Direktive 2011/61/EU (SL L 173, 12.6.2014., str. 349.).

            (16)  Uredba (EU) br. 596/2014 Europskog parlamenta i Vijeća od 16. travnja 2014. o zlouporabi tržišta (Uredba o zlouporabi tržišta) te stavljanju izvan snage Direktive 2003/6/EZ Europskog parlamenta i Vijeća i direktiva Komisije 2003/124/EZ, 2003/125/EZ i 2004/72/EZ (SL L 173, 12.6.2014., str. 1.).

            PRILOG
            U ovom Prilogu „Odluka ESMA-e” odnosi se na odluku (EU) 2020/525.

               Slika 1.

               Financijski pokazatelji

                        Uspješnost tržišta dionica

                        Promjene od 20.2.2020. do 3.9.2020.
                        (u %)

                        Razina indeksa na dan 3.9.2020.

                        Promjene od 20.2.2020. do 4.6.2020.
                        (u %)

                        Razina indeksa na dan 4.6.2020.

                        STOXX EUROPE 800 ex. Switzerland

                        – 17

                        116

                        – 16

                        117

                        INDEKS EURO STOXX

                        – 13

                        362

                        – 13

                        364

                        EURO STOXX 50

                        – 14

                        3 304

                        – 13

                        3 323

                        US S&P500

                        2

                        3 451

                        – 8

                        3 112

                        JP Nikkei

                        0

                        23 466

                        – 3

                        22 864

                        Globalno

                        – 1

                        228

                        – 9

                        211

                        Europske banke

                        – 37

                        93

                        – 30

                        104

                        IT, fin. društva

                        – 30

                        27

                        – 29

                        28

                        ES, fin. društva

                        – 48

                        34

                        – 35

                        42

                        DE, fin. društva

                        – 13

                        123

                        – 11

                        126

                        FR, fin. društva

                        – 34

                        118

                        – 28

                        130

                        Volatilnost

                        Promjene od 20.2.2020. do 3.9.2020.
                        (u %)

                        Razina indeksa na dan 3.9.2020.

                        Promjene od 20.2.2020. do 4.6.2020.
                        (u %)

                        Razina indeksa na dan 4.6.2020.

                        VSTOXX

                        15

                        29

                        13

                        28

                        VIX

                        18

                        33

                        9

                        25

                        Kreditne izvedenice na osnovi nastanka statusa neispunjavanja obveza

                        Promjene baznih bodova od 20.2.2020. do 3.9.2020.

                        Spreadovi kreditnih izvedenica na osnovi nastanka statusa neispunjavanja obveza u baznim bodovima na dan 3.9.2020.

                        Promjene baznih bodova od 20.2.2020. do 4.6.2020.

                        Spreadovi kreditnih izvedenica na osnovi nastanka statusa neispunjavanja obveza u baznim bodovima na dan 4.6.2020.

                        Europa, nefin. društva

                        5

                        45

                        22

                        62

                        Europa, visoki prinos

                        92

                        290

                        157

                        355

                        Europa, fin. društva

                        15

                        59

                        29

                        73

                        Europa, podređ. dug fin. društava

                        38

                        124

                        62

                        149

                        10-god. (10Y) državne obveznice

                        promjene baznih bodova od 20.2.2020. do 3.9.2020.

                        prinosi na obveznice u % na dan 3.9.2020.

                        promjene baznih bodova od 20.2.2020. do 4.6.2020.

                        prinosi na obveznice u % na dan 4.6.2020.

                        DE10Y

                        – 5

                        – 0,49

                        15

                        – 0,29

                        ES10Y

                        9

                        0,33

                        32

                        0,55

                        FR10Y

                        2

                        – 0,19

                        23

                        0,01

                        IT10Y

                        15

                        1,06

                        51

                        1,42

                        US10Y

                        – 90

                        0,62

                        – 67

                        0,86

                        GB10Y

                        – 34

                        0,24

                        – 24

                        0,34

                        JP10Y

                        8

                        0,04

                        9

                        0,05

                           Napomena: relativne promjene na tržištu vlasničkih vrijednosnih papira, ostale apsolutne promjene

                           Izvori: Refinitiv EIKON, ESMA

               Napomena: implicirane volatilnosti indeksa EURO STOXX 50 (VSTOXX) i S&P 500 (VIX), u %.

               Izvori: Refinitiv Datastream, ESMA.

               Napomena: cijene vlasničkih vrijednosnih papira, 20.2.2020. = 100.

               Izvori: Refinitiv Datastream, ESMA.

               Napomena: cijene vlasničkih instrumenata, 20.2.2020. = 100.

               Izvori: Refinitiv Datastream, ESMA.

               Napomena: cijene vlasničkih vrijednosnih papira, 20.2.2020. = 100.

               Izvori: Refinitiv Datastream, ESMA.

               Slika 4.

               Indeksi spreadova kreditnih izvedenica na osnovi nastanka statusa neispunjavanja obveza u EU-u

               Napomena: spreadovi kreditnih izvedenica na osnovi nastanka statusa neispunjavanja obveza za europske korporativne obveznice s investicijskim rejtingom (iTraxx Europe), europske korporativne obveznice s visokim prinosom (iTraxx Europe Crossover) i za obveznice europskih financijskih društava (European Financials), u baznim bodovima.

               Izvori: Refinitiv EIKON, ESMA.

               Slika 5.

               Uspješnost europskih burzovnih indeksa po zemljama

                        Postotna promjena od 20.2.2020. do 3.9.2020.

                        Postotna promjena od 20.2.2020. do 4.6.2020.

                        STOXX EUROPE 800 ex. Switzerland

                        – 16,67

                        – 15,78

                        INDEKS EURO STOXX

                        – 13,22

                        – 12,72

                        EURO STOXX 50

                        – 13,57

                        – 13,07

                        AT

                        – 30,21

                        – 23,30

                        BE

                        – 19,22

                        – 14,86

                        BG

                        – 20,67

                        – 15,69

                        CY

                        – 39,52

                        – 34,73

                        CZ

                        – 17,81

                        – 13,94

                        DE

                        – 4,44

                        – 7,32

                        DK

                        4,24

                        – 2,48

                        EE

                        – 13,55

                        – 13,16

                        ES

                        – 29,45

                        – 21,88

                        FI

                        – 5,35

                        – 8,66

                        FR

                        – 17,37

                        – 15,91

                        GB

                        – 21,32

                        – 13,93

                        GR

                        – 29,24

                        – 26,64

                        HR

                        – 19,61

                        – 17,16

                        HU

                        – 24,05

                        – 17,83

                        IE

                        – 13,00

                        – 12,90

                        IS

                        – 1,50

                        – 4,44

                        IT

                        – 22,04

                        – 20,01

                        LT

                        5,06

                        – 1,98

                        LU

                        – 25,92

                        – 21,60

                        LV

                        5,53

                        – 1,81

                        MT

                        – 20,80

                        – 12,92

                        NL

                        – 11,66

                        – 9,17

                        NO

                        – 11,80

                        – 10,22

                        PL

                        – 15,75

                        – 13,47

                        PT

                        – 20,09

                        – 13,64

                        RO

                        – 10,73

                        – 11,45

                        SE

                        – 7,28

                        – 9,47

                        SI

                        – 13,01

                        – 10,83

                        SK

                        – 7,05

                        0,07

                           Izvori: Refinitiv EIKON, ESMA

               Slika 6.

               Neto kratka pozicija između 0,1 % i 0,2 % u razdoblju od 16. ožujka do 4. rujna 2020. (1)